ΓΡΑΠΤΗ ΕΡΩΤΗΣΗ E-2545/97 υποβολή: Mihail Papayannakis (GUE/NGL) προς την Επιτροπή (24 Iουλίου 1997)

Θέμα: Τράπεζα δεδομένων για τις τιμές φαρμακευτικών προϊόντων.

Λαμβάνοντας υπόψη την απάντηση του κ. Bangemann εξ ονόματος της Επιτροπής στην υπ' αριθμόν Ε-1486/97 ((ΕΕ C 391, 23.12.1997, 89. )) ερώτησή μου, ότι απέτυχε η προσπάθεια συλλογής στοιχείων για τη σύγκριση των τιμών των φαρμακευτικών προϊόντων στα κράτη μέλη της Ε.Ε., θα μπορούσε η Επιτροπή να μου απαντήσει στα κάτωθι συμπληρωματικά ερωτήματα;

1. Πότε ξεκίνησε το έργο δημιουργίας τράπεζας δεδομένων για τις τιμές των φαρμακευτικών προϊόντων και πότε η Επιτροπή αντελήφθη την αδυναμία εκτέλεσής του;

2. Πόσα χρήματα δαπάνησε για να φτιάξει τη βάση δεδομένων για τις φαρμακευτικές τιμές μέσω του Ινστιτούτου ISPRA στην Ιταλία;

3. Η Επιτροπή, σύμφωνα πάντοτε με την απάντησή της, επέλεξε τελικά τη λύση να συλλέξει τις αναγκαίες πληροφορίες στην αγορά. Γιατί μπορεί η «αγορά» και δεν μπορεί η Επιτροπή να συλλέξει τις αναγκαίες αυτές πληροφορίες;

4. Η Επιτροπή αναφέρει ότι «...είναι εξαιρετικά δύσκολο να ληφθούν πλήρη και αξιόπιστα στοιχεία, που ενημερώνονται τακτικά, για το σύνολο των κρατών μελών,...» και μάλιστα «παρακινδυνευμένο να τα συγκρίνει κανείς μεταξύ τους». Γιατί αυτά τα στοιχεία, εάν ληφθούν από εταιρείες έρευνας αγοράς του ιδιωτικού τομέα, θα είναι πλήρη και αξιόπιστα και δεν θα είναι παρακινδυνευμένη η σύγκριση μεταξύ τους;

Απάντηση του κ. Bangemann εξ ονόματος της Επιτροπής (29 Σεπτεμβρίου 1997)

1. Οι εργασίες για την δημιουργία μιας τράπεζας δεδομένων σχετικά με τιμές φαρμακευτικών προϊόντων ξεκίνησαν το 1997. Το αρχικό σχέδιο (ECPHIN), ήταν να δημιουργηθεί μια τράπεζα δεδομένων με εθελούσιες συνεισφορές των αρχών των κρατών μελών. Το σχέδιο αυτό περιλαμβάνει τρεις στόχους:

- εκπόνηση ενός λογικού μοντέλου για τον εντοπισμό των φαρμάκων στην τράπεζα δεδομένων 7

- εγκατάσταση ενός δικτύου πληροφορικής για τη σύνδεση των κρατών μελών με τη βάση 7

- τακτική τροφοδοσία με νέα στοιχεία της βάσης δεδομένων.

Οι δύο πρώτοι στόχοι έχουν επιτευχθεί. Το λογικό μοντέλο χρησιμοποιείται πάντα σήμερα και το δίκτυο ECPHIN απετέλεσε το πρωτότυπο του σημερινού δικτύου EudraNet. Απεναντίας, κατέστη αδύνατο να επιτευχθεί η τροφοδοσία της βάσης δεδομένων σε καθορισμένες ημερομηνίες από τις αρχές όλων των κρατών μελών. Πληροφορίες διαβιβάστηκαν μόνο από ορισμένα κράτη μέλη και πάλι κατά τρόπο σποραδικό που δεν επιτρέπει την πραγματοποίηση αξιόπιστων παραβολών.

2. Το σχέδιο ECPHIN πραγματοποιήθηκε στα πλαίσια θεσμικής ενίσχυσης που παρασχέθηκε από το Κοινό Κέντρο Έρευνας της Επιτροπής.

3. Επειδή δεν κατάφερε να επιτύχει την με κανονικό και ομαλό τρόπο την τροφοδοσία της τράπεζας δεδομένων από τις αρχές των κρατών μελών, η Επιτροπή αποφάσισε τελικά να δημοσιεύσει μια προκήρυξη για την προμήθεια, σε τακτική βάση, δεδομένων σχετικών με τις τιμές των φαρμάκων που συλλέγονται την ίδια στιγμή σε όλα τα κράτη μέλη, από επιχειρήσεις εξειδικευμένες στην παροχή τέτοιου είδους υπηρεσιών. Η Επιτροπή θα μπορούσε βέβαια να συλλέξει η ίδια τα στοιχεία αυτά, αλλά με δαπάνη σημαντικά μεγαλύτερη από αυτή που χρειάζεται για την απόκτηση των ίδιων πληροφοριακών στοιχείων από επιχείρηση που έχει ήδη προσφέρει τέτοιες υπηρεσίες σε άλλους πελάτες.

4. Στα πλαίσια του σχεδίου ECPHIN, τα κράτη μέλη διαβίβαζαν τα συλλεγόμενα στοιχεία σε διαφορετικές χρονικές στιγμές για διαφορετικού είδους ανάγκες και με διαφορετικούς τρόπους συλλογής, πράγμα που καθιστούσε τη σύγκριση των δεδομένων αυτών παρακινδυνευμένη. Στα πλαίσια της προκήρυξης που προαναφέρεται, η Επιτροπή έχει απαιτήσει την ταυτόχρονη συλλογή στοιχείων και με την ίδια μέθοδο συλλογής σε όλα τα κράτη μέλη, κατά τρόπο ώστε να είναι δυνατή η σύγκρισή τους, τουλάχιστον κάθε φορά που το ίδιο προϊόν διατίθεται σε πολλά κράτη μέλη.